ทรุดรอบใหม่ ?
* หากประเมินด้วยสายตานักเล่นจะรู้ได้ทันทีว่า ตลาดหุ้นถึงเวลาสร้างฐานเพื่อดันตัวเองขึ้นไปพลิกแนวต้านสำคัญบริเวณ 1,350 จุด ให้กลายเป็นแนวรับที่แข็งแกร่งอีกครั้ง ซึ่งเป็นช่วงหัวเลี้ยวหัวต่อสำหรับการการเคาะขวาในไม้ถัดไป “โมนิก้า” ถึงต้องลุ้นให้ดัชนียืนหยัดในแดนบวกเล็ก ๆ ต่อไปอีกระยะหนึ่ง เพื่อช่วยให้ดัชนีเทกตัวผ่านจุดสำคัญไปอย่างง่ายดายไงล่ะคะ
28 ก.ค. 2563

เจาะกระดาน : โมนิก้าและทีมงาน
* หากประเมินด้วยสายตานักเล่นจะรู้ได้ทันทีว่า ตลาดหุ้นถึงเวลาสร้างฐานเพื่อดันตัวเองขึ้นไปพลิกแนวต้านสำคัญบริเวณ 1,350 จุด ให้กลายเป็นแนวรับที่แข็งแกร่งอีกครั้ง ซึ่งเป็นช่วงหัวเลี้ยวหัวต่อสำหรับการการเคาะขวาในไม้ถัดไป “โมนิก้า” ถึงต้องลุ้นให้ดัชนียืนหยัดในแดนบวกเล็ก ๆ ต่อไปอีกระยะหนึ่ง เพื่อช่วยให้ดัชนีเทกตัวผ่านจุดสำคัญไปอย่างง่ายดายไงล่ะคะ
* น่าเสียดายที่โลกของความเป็นจริงเป็นอะไรที่โหดร้ายกว่าที่คาดคิดไว้มาก “โมนิก้า” ถึงต้องเผื่อใจกับเหตุการณ์ที่ไม่คาดคิดเป็นประจำ เพราะเมื่อดูจากสิ่งที่เกิดขึ้น ณ เวลานี้ มันมีเรื่องชวนให้ปวดเศียรเวียนเกล้าหลายเรื่องด้วยกัน จึงต้องสำรวจรูปแบบการลงทุนในเที่ยวนี้ว่า เข้ากับบรรยากาศการลงทุนขนาดไหน ? เพื่อจะได้หาทางหนีทีไล่ได้ถูกจังหวะเจ้าค่ะ
* ยิ่งเห็นดัชนีกวัดแกว่งไปมา พร้อมกับทำท่าทรุดรอบใหม่ ก่อนจะปิดที่แค่ระดับ 1,340.92 จุด ลบไป 18.73 จุด ด้วยมูลค่าการซื้อขาย 4.65 หมื่นล้านบาท “โมนิก้า” ถือเป็นการส่งสัญญาณให้รู้ว่า สถานการณ์ยังไม่นิ่งอย่างที่ควรจะเป็น ซึ่งจะทำให้ความผันผวนยังดำเนินต่อไป ยกเว้นวันนี้มีแรงซื้อเข้ามาประคองเป็นจำนวนมาก  โพสิชั่นของตลาดหุ้นก็จะเปลี่ยนไปในทางที่ดีขึ้นในทันทีนะจะบอกให้
* คล้ายกับกรณีของ THCOM ทะยานขึ้นอย่างร้อนแรงเป็นช่วง ๆ  แต่สุดท้ายก็โดนกดลงมาปิดที่ 5.10 บาท ลบไป 0.35 บาท หรือลงไป 6.40% ด้วยมูลค่าการซื้อขาย 60 ล้านบาท ทั้งที่สถานการณ์ของบริษัทยังง่อนแง่นเหมือนเดิม “โมนิก้า” ถึงอยากหยิบยกสถานการณ์ของหุ้นตัวนี้มาเม้าท์สักหน่อย เพราะดูตามเนื้อผ้าทีไร ก็มีแต่รอยตำหนิเต็มไปหมด เดี๊ยนถึงสงสัยเหลือเกินว่า ตลาดหุ้นให้แวลูหุ้นตัวนี้เข้าไปได้อย่างไรกันนะนายจ๋า !
*ส่วนกรณีของหุ้นฟอร์มตกอย่างเช่นหุ้น JAS ถือเป็นช็อตที่นักเล่นต้องมองให้ขาดก่อนกระโจนเข้าใส่ เพราะแพตเทิร์นการเคลื่อนตัวเหมือนไร้ซึ่งอนาคต “โมนิก้า” ถึงอยากให้แฟนคลับประเมินกันเล่น ๆ ว่า จุดสูงสุดที่หุ้นขึ้นไปแตะล่าสุดอยู่ที่ระดับ 4.18 บาท และจุดที่ลงมาเลียแผลก่อนขึ้นใหม่อยู่ที่ระดับ 3.40 บาท เป็นข้อมูลที่น่าสนใจไหม ? ต่อจากนั้นเทียบกับราคาหุ้นที่ปิดในระดับ 3.44 บาท ลบไป 0.04 บาท หรือลงไป 1.15% ด้วยมูลค่าการซื้อขาย 133 ล้านบาท นักเล่นจะรู้ได้ทันทีว่า ควรทำอะไรเจ้าค่ะ
* สำหรับรายที่ผลงานยังทรงตัว และมีมูฟเมนต์ทางธุรกิจที่น่าสนใจอย่าง BCPG ถือเป็นอีกหนึ่งทางเลือกที่น่าสนใจไม่ใช่น้อย ผนวกกับในช่วง 1-2 ปีที่ผ่านมา หุ้นเคลื่อนไหวไปมาในระดับ 17-18 บาทเป็นประจำอยู่แล้ว “โมนิก้า” ถึงมองราคาหุ้นในกระดานที่ระดับ 15.60 บาท ลบไป 0.10 บาท หรือลงไป 0.65% ด้วยมูลค่าการซื้อขาย 48 ล้านบาท มันเป็นจังหวะช้อนหุ้นหรือเปล่าตัวเอง ?
* คล้ายกับกรณีของ THRE เด้งขึ้นมาปิดที่ 1.07 บาท บวกไป 0.06 บาท หรือขึ้นไป 5.95% ด้วยมูลค่าการซื้อขาย 157 ล้านบาท มันเป็นผลที่มาจากเทิร์นอะราวด์ใช่ไหม ? และถ้าเป็นเช่นนั้นจริง ๆ ก็ควรประเมินว่า ราคาหุ้นควรขึ้นไปยืนจุดไหน ? เพราะวันนี้เดี๊ยนไม่มีข้อมูลแบ็กอัพให้หุ้นไปต่อยาว ๆ ได้เลยสักอย่าง จึงไม่อยากให้นักเล่นหลงระเริงเพียงเพราะเห็นแสงสีเขียว ๆ วิบ ๆ วับ ๆ พะยะค่ะ
* อีกรายที่ต้องจับตาเป็นพิเศษคงให้น้ำหนักไปยังหุ้น MONO หลังทะยานขึ้นมาปิดที่ 2.68 บาท บวกไป 0.32 บาท หรือขึ้นไป 13.55% ด้วยมูลค่าการซื้อขาย 50 ล้านบาท “โมนิก้า” มองเป็นเกมที่เล่นเร็วเกินไปหน่อย และมีโอกาสที่นักเล่นจะพลาดพลั้งแบบไม่ทันตั้งตัว แต่เมื่อมองอีกมุมหนึ่งจะเห็นว่า คนที่เข้ามาเล่นเก๋าเกมกันทั้งนั้น จึงไม่ขอคอมเมนต์อะไรมากไปกว่าที่เป็นอยู่นะจะบอกให้
* ส่วนรายที่คอมเมนต์ได้เต็มปากเต็มคำ “โมนิก้า” คงมองไปที่หุ้นสินเชื่อรถสิบล้อ THANI หลังบรรดาแมงเม้าท์นินทากันสนุกสนานว่า ในเมื่อเศรษฐกิจยังกระท่อนกระแท่น การบริหารจัดการหนี้เสียยังไม่โอเค ภาครัฐเอาแต่คุยโม้ไปเรื่อยเปื่อย จึงไม่มีใครเชื่อว่า หุ้นตัวนี้จะขึ้นไหว ? เดี๊ยนถึงอยากให้นักเล่นประเมินการย่อตัวลงมาปิดที่ 3.58 บาท ลบไป 0.10 บาท หรือขึ้นไป 2.70% ด้วยมูลค่าการซื้อขาย 21 ล้านบาท น่าช้อนไหม ?